**MURMUR**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MURMUR

Aş putea să-ţi murmur ochii cu silabe de ocean

Care n-au mai fost rostite nicăieri şi niciodată.

Ne desparte însă, veşnic, zidul nostru de mărgean.

Nici spre tine, nici spre mine, nimeni n-are să-l străbată.

Aş putea să-ţi murmur fruntea cu silabe de ninsoare,

Albă şi neprihănită de atingerea cu tina.

Suntem desenaţi iubito, dintr-o singură culoare.

Eu sunt pentru tine umbra, tu mi-eşti forţa şi lumina.

Aş putea să-ţi murmur gura cu silabe de dulceaţă

Aduata din corole de bujori şi maci aprinşi.

Noi suntem doar două clipe, rupte din aceiaşi viaţă.

Loc n-avem decât în cortul celor ce au fost învinşi.

Aş putea să-ţi murmur trupul cu-o silabă egipteană

Dintr-o scriere străveche, încă nedescoperită.

Încă te mai simt în mine, rană din aceiaşi rană.

Încă îmi mai tulburi somnul, întâmplare fericită!

Pot să murmur orice lucru care s-antrupat în tine,

Pot să mai găsesc izvoare care să-ţi imite glasul.

Nu te pot rosti iubito, fiindcă nu mi se cuvine

Nici să-ncerc să-ţi murmur gândul,

Nici să-ncerc să-ţi murmur pasul.